**Синең ул-кызларың, Мөслимем!**

Без бу җирдән,

бу туфрактан без...

***Шаулап-гөрләп Җиңү бәйрәменең җитмеш еллыгын үткәрдек, батыр бабаларыбызны, әтиләребезне сагынып, хөрмәт белән искә алдык. Башка елларга караганда быелгы тугызынчы Май аермалы булды – мәйданга, үзәкләрне өзеп, оныкчыклары тоткан портретларда сугыш каһарманнары килеп керде. Алар белән йөзгә-йөз килдек, бихисап портретлардан төбәлгән карашлардан тетрәндек, еладык... Үзеңнең кем икәнеңне, нәселеңне белү – искиткеч әһәмиятле, изге гамәл.***

Бу язмам да оныклар турында. Мөслим урта мәктәбендә озак еллар бергә укыткан коллегам Нурия Әхтәмовна Яр Чаллыдан хәбәр итте: оныгы Алия (кызлары Лилиянең кызы) Америкадан кайта икән. Ул бабасы истәлегенә Мөслимдә концерт бирергә тели. Бу яңалыкка хәйран калдым, шатландым! Афәрин! Зур сәнгать остасы, опера җырчысы авыл сәхнәсендә концерт бирәчәк!

Алиянең үзен күргәнем юк, ләкин аның җырлары, арияләре язылган дискны исем китеп тыңлаган идем. Музыка белгече булмасаң да, матурлык үзе турында үзе сөйли, нәфислек, моңлы җыр күңелгә кереп урнаша, әсир итә. Яшь җырчының бабасына булган хөрмәте, аның якты истәлегенә багышлап, якташларына музыка бәйрәме бүләк итәргә теләве сокландыра да, уйландыра да... Барча оныклар да шундый булсачы...

Өлкән буын мөслимлеләр Әхмәтов Спартак Мөхәт улын яхшы хәтерли. Ул – районыбыз тарихында якты эз калдырган күпкырлы шәхес: педагог, остаз, музыкант, җәмәгать эшлеклесе иде. Аеруча музыка сәнгатенә керткән өлеше бәя биреп бетергесез. Спартак Мөхәтовичка быел октябрь аенда сиксән яшь тулыр иде. Ул Әмәкәй авылында туып үскән. Әнисе Шәмгыйнур апа матур җырлый, әтисе Мөхәт абый гармунда уйный торган була. Аларның бу сәләте уллары Спартак белән Карлга да күчкән.

Спартак Мөхәтович Минзәлә педучилищесын һәм Казан педагогия институтының тарих-филология факультетын тәмамлый. Әмәкәй мәктәбендә тарих һәм музыка укыта башлый. Укытучысы турында иң дөрес бәяне укучылары бирә. Укучысы Роза Низамова болай ди: “Ул җыр дәресләренең нинди дулкынландыргыч вакыйга икәнен сөйләп тә, язып та аңлату мөмкин түгелдер! Спартак абый матур җырлый, төрле музыка коралларында уйный иде. Безне нота танырга, дөрес җырларга, ул гына да түгел, мәктәптәге барлык укучыларны да берәр музыка коралында уйнарга өйрәтте. Гармунчылар, мандолиначылар, курайчылар белән сәхнә тула иде. Ул композиторлар турында да бик күп мәгълүмат бирде. Берничә тавышка җырларга да өйрәтте. Район конкурсларында, әлбәттә, безнең мәктәп беренче урынны яулый иде. Спартак абый йөзләрчә авыл балаларына музыка дөньясына юл ачты. Ә бу сихри дөньяга бер кергән кеше беркайчан да адашмый. Без укытучыбызны гомер буе йөрәгебездә йөртәбез”.

\*\*\*

Мөслим урта мәктәбенә күчеп килгән еллар Спартак Әхмәтовның иҗаты чәчәк аткан чор булган: дәрте-дәрманы ташып тора, тәҗрибә туплаган, эшкә бөтен мөмкинлекләр бар. Ул тарих та укыта, уку-укыту бүлеге мөдире дә, пропагандист вазыйфаларын да башкара. Безнең хәтерләрдә Спартак Мөхәтович кешелекле, эчкерсез, гади, укымышлы, тырыш кеше булып истә калган. Риясыз һәм гадел, ягымлы педагогны укучылары яратты, ул оештырган түгәрәкләргә кемдер кушуы буенча түгел, теләп йөрделәр һәм, күргәнебезчә, Спартак абыйларына гомер буе рәхмәтлеләр. Розалия Әкбәрова халык уен кораллары оркестрында катнаша: “Ул елларда Мөслимдә музыка мәктәбе юк иде. Спартак абый оештырган түгәрәккә мин бишенче класстан алып, мәктәпне тәмамлаганчы йөрдем. Ул безне халык уен кораллары оркестрында тәрбияләп, музыка серләренә өйрәтте. Шул ук вакытта берничә хор коллективы белән эшләргә дә җитешә иде. Ул елларда Мөслим һәвәскәрләре Мәскәү шәһәрендә һәм Чехословакиядә чыгышлар ясадылар, төр-ле дәрәҗәдәге фес-тивальләрдә лауреат исемнәрен яуладылар. Спартак абый җыр текстларын дөрес артикуляцияләүгә зур әһә-мият бирде. Бүген сәхнәдә чыгыш ясаучыларга остазыбызның җырлавын тыңлатыр идем”.

\*\*\*

Спартак Әхмәтов бик күп шәкертләренә тормышка, музыка сәнгатенә юл күрсәтә. Татарстанның атказанган артисткасы Әлфия Камалетдинова (флейта-курай) филармонияда эшләп чит илләрдә чыгыш ясады. Татарстанның атказанган мәдәният хезмәткәре Рамил Бәдретдинов (кларнет) – Яр Чаллы музыка көллияте директоры. Татарстанның атказанган мәдәният хезмәткәре, Әлмәт музыка көллиятенең әйдәп баручы укытучысы авылдашыбыз Фәридә Нуриева да аның укучысы. “Тормыш юлымда Спартак абый очрамаса, бәлки мин дә музыка белән тыгыз элемтәдә була алмас идем. Спартак абыйның халык уен кораллары оркестрында катнашкан күбебез музыкант булды. Беренчеләрдән булып, Әлмәт музыка училищесының оркестр бүлегенә Дамир Хатбуллин, Риф Сафин, Рамил Бәдретдинов һәм халык уен кораллары бүлегенә мин кердем. Берничә укучы Лениногорск музыка педагогия училищесына китте. Укытучыбыз иҗади тормышыбыз белән гел кызыксынып торды”.

1980 елда Әхмәтовлар гаиләсе Яр Чаллы каласына күченеп китә. Монда Спартак Мөхәтович мәгариф, җәмәгать һәм милли мәсьәләләр буенча шәһәр администрациясендә киң колачлы, гаять җаваплы эшләр башкара. Шул гомердә алар Нурия Әхтәмовна белән дүрт кыз тәрбияләп үстерделәр. Миңа өченче кызлары Лилияне укытырга насыйп булды. Бер очрашуда әтисе турында истәлекләр яңартып алган иде: “1975 елның җәендә, әти ялга чыккач, Әмәкәйгә әбиләргә кунакка бардык. Әти, укучы малайларны җыеп, оркестр оештырды. Концерт куяр көн җиткәч, “Укучылар, инструментларыгызны яхшылап чистартыгыз.Бәрхет белән чистартсаң, көзге кебек ялтырап торачак”, – диде. Малайлар, бәрхет тапмагач, торбаларны, флейталарны, тромбоннарны сәхнәнең чия төсендәге бәрхет пәрдәсе белән чистартып, “ялт!” иттергәннәр! Соңыннан әти орышты инде үзләрен. Ә концерт бик уңышлы чыкты.

Кызым Алиягә дә музыкага сәләт бабасыннан күчкән. Алия кечкенәдән җырлап үсте. Конкурсларда катнашты, дипломнарга лаек булды. Яр Чаллыда урта мәктәп тәмамлап, Казан университетына укырга керде. Ике курс укыгач, Америкага китте. Нью Йорк университетының музыка факультетына укырга керде. Укуга түләүнең 85 процентын Америка хөкүмәте күтәрде. Кызыбыз опера солисткасы булды. Хәзер төрле шәһәрләргә һәм илләргә гастрольләргә йөри. Ире Игнасио белән Ариан исемле улларын үстерәләр”.

Менә шушы кыска гына мәгълүмат артында күпме хезмәт, тырышлык, үҗәтлек ятканын уйласаң, исең китәр! Яшь кенә бала чит илдә үзенең хыялын тормышка ашыру өчен күпме көч куйган һәм аңа нинди кыюлык, максатчанлык кирәк булгандыр! Сүз уңаеннан шуны да әйтәм: тиздән Алия Яр Чаллыда һәм Мөслимдә, бабасы истәлегенә багышлап, концертлар бирәчәк. Мин бу очрашуны дулкынланып һәм шатланып көтәм! Беренчедән, бу гаилә белән мине күптәнге дуслык җепләре бәйли; икенчедән, әле кайчан Мөслим сәхнәсендә опера җырчысын тыңлар идең! Әле җырчысы кем бит! Нәсел җебе безнең җиргә, безнең туфракка тоташкан искиткеч аһәңле, матур, көчле тавышлы гүзәл зат! Өченчедән, мин үзем дә Әмәкәй кызы, гәрчә анда туып, өч яшькә кадәр генә яшәсәм дә, Әмәкәй кешеләре кардәшләрем кебек тоела. Әмәкәйнең эчкән суы шулай якынайтадыр безне...

Алда олы сәнгать бәйрәме көтә. Якташыбыз башкаруында бөек классикларның әсәрләрен һәм милли көйләрне тыңлап, күңелебез яктырсын, сафлансын!

**Роза Хәбибуллина.**

**Мөслим.**